12. Godkendelse af sagsbehandlingsfrister på det sociale område efter høring (Åben)
Tidl. politisk behandling BY, 21.12.21, pkt. 15
Forventet sagsgang
AU, BS-U, SS-U, ØK, BY
Lovgrundlag
Retssikkerhedsloven
SAGENS INDHOLD
Byrådet skal i denne sag tage stilling til opfølgning på sagsbehandlingsfrister på det sociale område 
(arbejdsmarkedsområdet, borgerservice, social- og sundhedsområdet samt børn- og familieområdet) efter 
høring. 
Ifølge retssikkerhedsloven skal Byrådet fastsætte frister for, hvor lang tid der må gå, fra kommunen har 
modtaget en ansøgning om sociale ydelser, til kommunen har truffet en afgørelse. Kommunen skal ikke 
fastsætte frister, hvor der er fastsat en frist i loven. Sagsbehandlingsfristerne er fastsat ud fra, hvor 
tidskrævende de forskellige sagsgange er, herunder hvor omfattende dokumentationskravene er. Hvis 
kommunen ikke kan overholde fristen, skal borgeren have besked om, hvornår kommunen forventer at 
kunne træffe afgørelse i borgerens sag. 
Byrådet behandlede på deres møde 24. november 2020 en sag vedr. sagsbehandlingsfrister. På mødet 
blev det besluttet, at Byrådet årligt skal følge op på udvalgte sagsbehandlingsfrister på det sociale område. 
Det drejer sig om følgende: 
Børn og Kultur

Merudgiftsydelser

Tabt arbejdsfortjeneste

Vurdering af underretninger

Børnefaglige undersøgelser.
Social og Sundhed

Visitation til madservice

Visitation til botilbud

Visitation til personlig hjælp og pleje.
Job og Økonomi

Handicapkompenserende hjælpemidler

Personlig assistance til handicappede i erhverv

Aftale om refusion af sygedagpenge ved langvarig eller kronisk sygdom.
Børn og Kultur, Social og Sundhed samt Job og Økonomi har udarbejdet en oversigt over overholdelse af 
de udvalgte sagsbehandlingsfrister på socialområdet. I oversigten er fristerne opgjort efter den 
gennemsnitlige sagsbehandlingstid, samt andel af de behandlede sager, der overholder den fastsatte frist. 
Herudover er der bemærkninger til hver af de 10 sagsbehandlingsfrister. Oversigten er vedlagt som bilag.
VURDERING
Byråd
22-02-2022 19:00
Sagsnr. EMN-2020-26675
DokID: 2560958
Sagsbehandler sram
Opfølgningen har vist, at den gennemsnitlige sagsbehandlingstid på alle 10 områder ligger under den 
fastsatte frist. Der er dog en mindre andel af sagerne, som på trods af, at fristen i gennemsnit overholdes, 
ikke er afgjort inden for fristen. Konkret overholdes de udvalgte sagsbehandlingsfrister i 81-100 % af 
tilfældene.
Forvaltningerne vurderer, at overholdelse af sagsbehandlingsfristerne er på et tilfredsstillende niveau. Det 
vil sjældent være muligt at overholde en sagsbehandlingsfrist i samtlige sager, da der kan være 
ekstraordinært komplekse sager eller forsinkelser forårsaget af eksterne parter. Opfølgningen giver dermed 
ikke anledning til at foreslå ændringer i de pågældende frister eller til at iværksætte ekstraordinære 
handlinger for at nedbringe sagsbehandlingstiden på de pågældende områder.
Det bemærkes, at Favrskov Kommune altid tilstræber at afgøre sagerne hurtigst muligt, og løbende 
arbejder på at optimere sagsbehandlingen for at kunne træffe afgørelserne på så kort tid som muligt. 
Det bemærkes desuden, at Folketingets ombudsmand udtaler (FOU nr. 2015.10), at det er 
hensigtsmæssigt, at politiske sagsbehandlingsfrister skal fastlægges, således at de er realistiske i mindst 
80 % af sagerne.
Opfølgningen på sagsbehandlingsfrister har været i høring hos Ældrerådet og Handicaprådet i perioden 
22. december 2021 – 10. januar 2022. Høringssvarene fra begge råd er vedlagt som bilag. 
Både Ældrerådet og Handicaprådet har i deres høringssvar kun forholdt sig til sagsbehandlingsfrister inden 
for Social og Sundhed. 
Ældrerådet gør i deres høringssvar opmærksom på, at fristerne bør fastsættes, så de er realistiske for 
begge parter. Ældrerådet finder det derfor også tilfredsstillende, at sagsbehandlingsfristerne på de 
områder, der dækker dagligdagsbehov, overholdes med 100%. 
Ældrerådet gør opmærksom på, at det bør overvejes, om der skal laves flere årlige opfølgninger på frister 
inden for ældreområdet, fx omkring ansøgning om hjælpemidler. Social og Sundhed bemærker, at der af 
hensyn til det administrative ressourceforbrug på hvert område er udvalgt et begrænset antal frister til 
opfølgning. De frister, der indgår i opgørelsen, vurderes relevante ift. at sikre hensynet til borgerne samtidig 
med, at de kan opgøres uden at skulle afsætte ekstra administrative ressourcer.
Handicaprådet gør i deres høringssvar opmærksom på en problemstilling vedr. overgangen fra barn til 
voksen på handicapområdet. Her oplever rådet det som en tilbagevendende problemstilling, at 
sagsbehandlingen eller forventningsafstemningen med den unge kommer for sent i gang. Det anerkendes, 
at overgangen fra barn til voksen kan opleves som en stor omstilling for både barnet og dennes forældre.
Der er en klar arbejdsgang ift. at sikre overgangen fra børne- til voksenområdet i [adresse]. Det 
indebærer, at relevante borgersager drøftes mellem myndighedsområderne i Børn- og Familie og Handicap 
og Psykiatri under inddragelse af familien, når borgeren er mellem 16 og 16,5 år. Samtidig deltager 
rådgivere fra Handicap- og Psykiatrirådgivningen i overleveringsmøderne med den unge, den unges 
forældre samt rådgiveren fra Børn og Familie.  Aftalerne og disse arbejdsgange sikrer, at den unge 
modtager den rigtige indsats og tilbud ved overgangen til voksenområdet. 
Handicaprådet bemærker endvidere, at overskridelsen af sagsbehandlingsfristen for sager, hvor borgeren 
går fra barn til voksen, bør kunne løses ved en afgørelse den dag borgeren fylder 18 år. Social og Sundhed 
er enige i dette, og bemærker, at det også sker i de fleste tilfælde. Dette sikres bl.a. ved at påbegynde den 
formelle sagsbehandling allerede, når borgeren er 17,5 år. Lovgivningsmæssigt må der dog først træffes 
afgørelse, når borgeren fylder 18 år, og derfor vil de fastsatte sagsbehandlingsfrister på tre måneder i disse 
sager blive overskredet. 
Det er Social og Sundheds vurdering, at der er et godt og stærkt fagligt samarbejde omkring overgangen 
fra barn til voksen i [adresse].
ØKONOMI
Opfølgningen på sagsbehandlingsfristerne på det sociale område har ingen økonomiske konsekvenser. 
INDDRAGELSE
Opfølgning på sagsbehandlingsfrister på det sociale område har været i høring hos Ældrerådet og 
Handicaprådet.
INDSTILLING
Direktørerne for Børn og Kultur, Social og Sundhed samt Job og Økonomi indstiller til Byrådet:
1.
At opfølgningen på sagsbehandlingsfristerne godkendes.
BESLUTNING
Social- og Sundhedsudvalget, 1. februar 2022:
Fraværende: Ingen
Indstilles godkendt.
Børne- og Skoleudvalget, 1. februar 2022:
Fraværende: Ingen
Indstilles godkendt.
Arbejdsmarkedsudvalget, 2. februar 2022:
Fraværende: Ingen
Indstilles godkendt.
Økonomiudvalget, 8. februar 2022:
Fraværende: Ingen 
Indstilles godkendt. 
Byrådet, 22. februar 2022:
Fraværende: Clavs Gregersen
Godkendt.
Bilag
1.
Oversigt over overholdelse af sagsbehandlingsfrister (2516576)
2.
Høringssvar fra Ældrerådet  (2560165)
3.
Høringssvar fra Handicaprådet (2560167)
